Журналист ныбжьыщIэхэм я телевиденэ
Бахъсэн районым хыхьэ Къубэ-Тэбэ жылэм дэт курыт школым ди щIыналъэм щыяпэу лэжьэн щы-щIидзащ школ телевиденэм. ХъыбарыщIэхэр гъэхьэзырыныр пщэрылъ зыщащIыжащ еджапIэм и журналист ныбжьыщIэхэм. А гупым хэтщ 9 — 10-нэ классхэм щеджэ ныбжьыщIэ 15. Район администрацэм и пресс-IэнатIэм и лэжьакIуэ Улымбащ Лерэ хъыбар къызэрыдигъэщIамкIэ, зэкIэ нэтынхэр зэрекIуэкIыр бзитIщ: урысыбзэрэ адыгэбзэкIэ.
НыбжьыщIэхэр щыгъуазэщ телесюжетхэр зэхэгъэувэн, зэрытехын, абыхэм я текстхэр зэрытхын хуейм. Школ телевиденэм и нэтынхэр — ар журналист ныбжьыщIэхэр гъащIэм зэреплъыр къэзыгъэлъагъуэщ. Абыхэм яхэтщ еджапIэм щекIуэкI Iуэхугъуэ нэхъыщхьэхэр къэзыгъэлъагъуэхэр, Iуэхугъуэ хэхахэм ятещIыхьа репортажхэр, апхуэдэу, телевиденэм и Iэмалхэр къагъэсэбэпурэ, махуэшхуэ зэмылIэужьыгъуэхэмкIэ йохъуэхъу егъэджакIуэхэми школакIуэхэми. Тхьэмахуэ къэс зэ къыдокI «Школ хъыбархэр» нэтыныр. Абы кIэщIу щыгъуазэ ухуещIыф блэкIа махуэхэм школым щекIуэкIа Iуэхугъуэхэм.
Журналист ныбжьыщIэхэм я лэжьыгъэхэр иралъхьэ Youtube видеохостингым. Абы и фIыгъэкIэ нэтынхэм щыгъуазэ зыхуащIыф Интернетым пыщIа дэтхэнэми: еджакIуэхэми, егъэджакIуэхэми, адэ-анэхэми. А псори зыгъэхьэзыр школакIуэ нэхъыжьхэм я дежкIэ телевиденэм щылэжьэныр я зэфIэкIхэм къахьым еплъыжынымкIэ Iэмал хъарзынэщ.
Къубэ-Тэбэ дэт курыт школым иIэр телевиденэм и закъуэкъым. Зыкъом щIауэ еджапIэм къыщыдокI щIыпIэ газети. Корреспондент ныбжьыщIэхэм ягъэхьэзыр а газетыр мазэ къэс зэ дунейм къытохьэ, и напэкIуэцIхэми къытохуэ школ гъащIэм епха тхыгъэ хьэлэмэтхэр.
ЖЫЛАСЭ Маритэ.
